次韵和歐陽季默觀書紀事之作
作者：畢仲游
朝代：宋

paragraphs: 歐陽季默年三十，處世雖艱心地吉。
居于頹垣壞屋偪仄之巷，而有倜儻慷慨汪洋之美質。
高才橫騖若飛走，橫野騰山漫罝畢。
吾懶居家病益生，絮帽蒙頭造君室。
兒童驚窺前復後，笑我衰遲見風栗。
升堂發篋數百紙，爛錦繁華照初日。
怒生風雲與神會，怪走龍蛇堪股慄。
奇蹤雖在人已亡，今也源流苦蕭瑟。
吾家綈囊亦三四，縱有名書未充實。
妻孥饑餓謂無用，誶語如蛩常唧唧。
黄籤青縹纔數種，若比君家百無一。
後會慇懃定若何，人生聚散胡能必。